Kopi luwak

Kopi luwak ialah sejenis minuman kopi dibuat daripada seduhan biji-biji buah kopi tinjaan luwak; biji-biji ini diyakini memiliki rasa yang berbeza dan tersendiri setelah dimakan dan ditapai dalam saluran pencernaan badan luwak tersebut. Kopi ini diusahakan di pulau-pulau Sumatra, Jawa, Bali dan Sulawesi di Indonesia serta Timor Leste, tetapi ia juga telah disebar kembangkan ke Filipina.

Kemasyhuran kopi ini di kawasan Asia Tenggara telah lama diketahui, tetapi baru menjadi terkenal luas setelah dihebahkan dalam kalangan lingkungan peminat kopi gourmet pada tahun 1980-an. Biji kopi luwak adalah yang termahal di dunia mencapai USD100 per 450 gram.

Kehendak tinggi terhadap kopi langka ini mendesak pengusaha memburu luwak untuk dibiakkan secara haram agar mencernakan buah-buah kopi ini secara intensif dalam sangkar-sangkar yang serba kurang dan sempit dengan bekalan makanan yang kurang sehingga menaikkan kadar kematian luwak-luwak dikurung.

Sejarah
Wujudnya jenis kopi ini berkaitan dengan penanaman kopi komersil yang digiatkan secara paksa oleh para penjajah Belanda ke atas jajahan kepulauannya pada awal abad ke-18, terutamanya di pulau Jawa dan Sumatera. Baka kopi yang ditanam di jajahan ini adalah biji kopi arabika yag didatangkan dari Yaman.

Pihak Belanda melarang para pekerja "perkebunan pribumi" memetik buah-buah kopi tersebut untuk kegunaan peribadi warga jajahan. Namun, penduduk lokal yang bekerja di kebun-kebun ini akhirnya menemukan bahawa luwak di kawasan mereka gemar memakan buah-buah kopi ini dengan hanya sisa kulit selaput dan biji benih sahaja yang tidak terjejas. Biji-biji kopi dalam kotoran tinja ini dipungut kumpul dan dicuci sebelum diproses sepertimana biji kopi biasa menghasilkan jenis kopi yang tersendiri ini. Khabar mengenai kenikmatan kopi aromatik ini akhirnya diketahui oleh warga Belanda pemilik perkebunan juga bahkan kopi ini kemudiannya menjadi kegemaran orang kaya Belanda.

Penghasilan
Kawasan-kawasan yang mengkhusus kepada penghasilan kopi ini adalah seperti berikut:

 Gayo, Aceh
 Sidikalang
 Desa Janji Maria, Kecamatan Barumun Tengah, Kabupaten Padang Lawas, 40 kilometer dari Laguboti.
 Kota Pagaralam
 Semende, Kabupaten Muara Enim
 Liwa, Kabupaten Lampung Barat
 Kotabumi, Lampung
 Jawa Barat
 Jawa Timur
 Bengkulu

Penerimaan

Tahap halal
Pada 2010, Majelis Ulama Indonesia mengeluarkan fatwa yang memahamkan biji kopi cernaan ini sebagai "barang terkena najis" (mutanajjis) lalu boleh halal digunakan setelah biji-biji inibdisucikan daripada sisa najis tersebut. Muzakarah Jawatankuasa Fatwa Majlis Kebangsaan Bagi Hal Ehwal Ugama Islam Malaysia Kali Ke-98 turut memutuskan bahawa biji kopi ini jatuh hukum harus atas pendapat sama dengan syarat "keadaan baik" biji kopi tersebut "tidak berlubang, tidak pecah dan dapat tumbuh jika ditanam" serta disucikan terlebih dahulu daripada najis.

Isu keselamatan
Hadiah kopi luwak yang diberikan Presiden Indonesia, Susilo Bambang Yudhoyono kepada Perdana Menteri Australia, Kevin Rudd, pada kunjungannya ke Australia di awal Mac 2010 menjadi perhatian pers Australia kerana produk tersebut tidak melalui pemeriksaan ditetapkan pihak kastam Australia terlebih dahulu.

Rujukan

Kopi